Pors Fotball

Pors Fotball (stiftet 25. mai 1905) er fotballavdelingen til Idrettsforeningen Pors fra i Porsgrunn i Telemark. Klubben ble stiftet under navnet «Lyn», men byttet navn til Pors i 1914 fordi det var to andre lag som brukte Lyn-navnet i Oslo og på Gjøvik. Fra 1995 gikk klubben under navnet Pors Grenland. Samtidig inngikk klubben en avtale med Odd Grenland om sportslig toppsamarbeid. Dette samarbeidet gikk etter hvert over til å omhandle kun det rent markedsmessige, og i desember 2009 valgte Pors å bryte samarbeidet med Odd i Grenland Fotball. Siden 2010 har klubben skaffet sine egne sponsorinntekter.

I februar 2005 ble Idrettsforeningen Pors et allianseidrettslag og fotballavdelingen ble skilt ut som et eget idrettslag, organisert under Idrettsforeningen Pors.  Fotballavdelingen tok da navnet Pors Grenland Fotball. Sverre H. Amrani ble valgt til leder og ledet dermed det første styret til Pors Grenland Fotball.

I 2018 valgte klubben å fjerne Grenland fra klubbnavnet og skiftet navn til Pors Fotball.

 Tabellen 


Historie

 Årene fram til 1992 
Pors spilte i den første utgaven av Hovedserien i 1948/49, endte som nr. 7 i sin avdeling og rykket ned. Neste, og foreløpig siste, opptreden i øverste divisjon var i 1970. Pors spilte etter dette kvalifisering til toppdivisjonen fire ganger; 1972, 1979, 1981 og 1983, men lyktes aldri å ta steget opp. Klubben rykket ned fra 2. divisjon i 1974, men kom tilbake etter 4 år med en stamme fra laget som vant junior-NM 1973, etter en finale mot Brann over 4 omkamper. Etter 6 sterke sesonger i 2. divisjon rykket Pors ned i 1985. Imidlertid rykket Pors opp i daværende 2. divisjon i 1988, etter å ha gått ubeseiret gjennom sesongen. Pors ble værende i 2. divisjon i 4 sesonger, og både i 1989, 1990 og 1991 ble plassen reddet i siste serierunde; I 1989 ved å slå Eik-Tønsberg 2-0 på Pors Stadion, i 1990 ved tap 1-3 borte mot Skarp, i 1991 ved å slå Mjølner 3-1 på Pors Stadion. I 1992 var imidlertid tiden i 2. divisjon over, og Pors rykket ned sammen med Fredrikstad FK og Odd.

 1992 - 2003 
Etter dette tilbragte Pors mange år på nivå 3. Ny trener etter nedrykket i 1992 var Ronny Geson Gunnarson, som ble hentet fra Fram Larvik. Han var trener i to sesonger. Utover 90-tallet hadde Pors flere trenere; Terje Bråthen, Hans Kristian Larsen, Jan Magnussen og Knut Nilssen. Resultatene var stort sett OK, med mange plasseringer rundt midten av 2. divisjonstabellen. I 2002 ble imidlertid Dag-Eilev Fagermo ansatt. Sammen med assistenttrener Tor Arne Sannerholt skapte han et godt lag, der blant andre Erik Pedersen var en sentral figur. Dette ble kronet med opprykk i 2003 – et opprykk som ble sikret 2 serierunder før slutt, da Tønsberg ble slått 3-0 på Kjølnes Stadion (målskårere Andre Bjerke Haakonsen, Torkild Lorentzen og Bård Andre Nilsen). 

 2004 - 2006 
Pors spilte så i Adeccoligaen fra 2004. Den første sesongen reddet laget plassen i siste serierunde, da Bryne ble holdt til 1-1 på Jæren (målskårer Christer Fjellstad). Etter sesongen dro Dag Eilev Fagermo til Notodden, og nye trenere i Pors ble Lars Borgar Waage og Brede Halvorsen. Deres første sesong i 2005 var formidabel, og Pors var faktisk med i kampen om opprykk til Tippeligaen helt til to serierunder før slutt. Sesongen endte tilslutt med en 6.-plass. I 2006 var det tyngre, og sesongen endte med nedrykk, etter at allerede opprykksklare Strømsgodset IF (nå med Dag Eilev Fagermo som trener) på utrolig vis klarte å rote bort en 2-0 ledelse hjemme mot Løv-Ham i siste serierunde. Pors rykket dermed ned på målforskjell.

 2007 - 2009 
Pors hadde en relativt vanskelig start på 2007, og i september gikk Lars Borgar Waage av som hovedtrener, og ble erstattet av assistent Brede Halvorsen. Sesongen ble fullført på glimrende vis, og de gode resultatene fortsatte i 2008, da Pors endte på 4.-plass i sin avdeling. Sesongen 2009 startet litt trått, men høsten 2009 var Pors det laget i de tre øverste divisjonene som tok flest poeng. De siste 14 kampene av sesongen endte med 13 seire og 1 uavgjort. Med det var Pors til slutt med i kampen om opprykket, men Strømmen Idrettsforening ble for sterke, og Pors endte sesongen med en 2.-plass.

 2010 
Trener Brede Halvorsen valgte etter sesongslutt 2009 å skrive under for Notodden, etter fem år som trener i Pors. Nye trenere i sesongen 2010 ble John Erling Kleppe og Vetle Martini Odden. Sesongen startet tungt for Pors, og laget kjempet mesteparten av våren i bunnen av tabellen. Trener Vetle Odden, sluttet i sin stilling i slutten av august, og inn som trenere på A-laget kom Erik Skredtveit og Hans Olaf Berge. Resultatene bedret seg betraktelig, og Pors fullførte sesongen på trygg grunn.

 2011 - 2012 
6. januar 2011 ble Kjetil Fosse ansatt som ny hovedtrener i Pors. Som assistenter ble John-Erling Kleppe og Lars Borgar Waage ansatt, og Terje Abrahamsen ble ansatt som keepertrener. 2011 ble en tung sesong for Pors i 2. divisjon, og plassen ble reddet i siste serierunde, da Nest-Sotra ble slått 2-0 på Pors Stadion. Vårsesongen i 2012 startet også dårlig, men en god periode i august og september, gjorde at Pors fullførte sesongen omtrent på midten av tabellen.

 2013 - 2014 
Foran 2013-sesongen takket Kjetil Fosse for seg som trener, og Brede Halvorsen og Truls Wallestad ble igjen valgt som trenerteam. Sesongen ble gjennomført med OK resultater, og Pors endte tilslutt på en 5.-plass. 2014 ble derimot vanskeligere. Etter en sesong med mye skader, uflaks og dårlige prestasjoner, rykket Pors ned i 3. divisjon, og spiller i 2015 i 3. divisjon avdeling 5. Ettersom A-laget rykket ned, ble også B-laget flyttet ned et hakk til 4. divisjon.

 2015 
I 2015 spilte Pors på nivå 4 for første gang siden 1960-tallet. Året ble innledet med at mange av de etablerte spillerne forlot klubben, og det ble i tillegg klart at Pors var i betydelige økonomiske problemer. Det ble imidlertid jobbet svært godt i Pors i 2015, både med det sportslige og det administrative. A-laget hadde en glimrende sesong, og vant 3. divisjon avdeling 5. Opprykket ble sikret i nest siste serierunde, borte mot Bryne Fotballklubb 2. Pors feide all tvil til side, og rykket opp etter en suveren 6-0 seier. I siste serierunde ble også argeste opprykksrival, Frøyland Idrettslag, slått hjemme på Pors stadion. Pors skal dermed fra 2016, igjen spille i 2. divisjon.

Arnold Johannessen og Karl Skifjeld har spilt landskamper mens de spilte for Pors. Andre profiler er Jan Halvor Halvorsen, Erik Pedersen, Einar Rossbach, Marius Solberg, Brede Halvorsen og Knut Helge Hagen. 

Se også
Idrettsforeningen Pors
Pors Stadion

 Referanser 

Eksterne lenker

 Pors Support
 Pors Stadion - Nordic Stadiums

Kategori:Fotballag i Telemark
Kategori:Sport i Porsgrunn
Kategori:Fotballag etablert i 1905
Kategori:1905 i Norge